Goeie nuus vir belastingbetalers!Minister Enoch Godongwana aan die woord. (Foto: Twitter) Enoch Godongwana, die minister van finansies, se 2023-begrotingsrede hou danksy hoër invordering in korporatiewe en persoonlike inkomstebelasting geen groot belastingverhogings vir Suid-Afrikaners in nie. Dit terwyl die regering beoog om in die komende jaar op ŉ verskeidenheid maniere belastingverligting van R13 miljard aan Suid-Afrikaners te verskaf. Godongwana het Woensdagmiddag gesê dit is nie nodig om Suid-Afrikaners bykomend te belas in die 2023‑’24- finansiële jaar nie aangesien belastinginkomste-invorderings vir die 2022‑’23- finansiële jaar na verwagting R1,69 triljoen sal beloop. Dié invorderings oorskry die 2022-begrotingsraming met R93,7 miljard, en die 2022‑mediumtermyn-begrotingsbeleidstelling (MTBPS) met R10,3 miljard. Inkomsteprojeksies op mediumtermyn is boonop R6 miljard hoër as die skattings van die 2022‑MTBPS. Sondebelasting Aksynsbelasting op drank en tabak sal in die komende finansiële jaar slegs in ooreenstemming met verwagte inflasie (4,9%) styg. ’n Pakkie sigarette sal nou 98c duurder wees. Die prys van ’n 340 mℓ‑blikkie bier styg met 10c en ’n 750 mℓ‑bottel wyn met 18c. ’n Bottel hardehout van 750 mℓ sal met R3,90 styg. Die prys van ’n 23 g‑sigaar sal met R5,47 styg. (Grafika: Janice du Plessis/Maroela Media) Brandstof Godongwana het nes verlede jaar geen verhoging in die algemene brandstofheffing en heffing vir die Padongelukkefonds aangekondig nie. Die begroting behels ook verligting vir kosprodusente wat al meer geld aan kragopwekking bestee. Godongwane het aangekondig dat voedeselproduseerders vir nog twee jaar – vanaf 1 April 2023 tot 1 April 2024 – terugbetaling kan eis op die Padongelukkefonds (POF) se heffing vir diesel wat in die vervaardigingsproses gebruik word. Persoonlike inkomstebelasting Persoonlike inkomstebelastingkerwe en -kortings sal in ooreenstemming met inflasie aangepas word. Dit beteken dat die jaarlikse belastingvrye drempel vir iemand jonger as 65 van R91 250 tot R95 750 aangepas word. (Grafika: Janice du Plessis/Maroela Media) Mediesefondskrediete Mediesefondskrediete – ŉ belastingaftrekking wat gedoen kan word as jy aan ŉ mediese fonds behoort – sal vanjaar weer met die verwagte inflasiekoers (4,9%) verhoog word, wat beteken die bedrag styg tot R364 per maand vir die eerste twee lede van die mediese fonds, en R246 per maand vir enige bykomende lede. Aftreefondse Die aftreebelastingtabelle vir enkelbedrae wat voor aftrede onttrek word, en vir enkelvoudige bedrae wat by aftrede onttrek word, sal met 10% opwaarts aangepas word. Dit beteken die belastingvrye bedrag wat by aftrede onttrek kan word, word tot R550 000 verhoog, het die minister verduidelik.